b'\n_START_ARTICLE_\nTiheda\n_START_PARAGRAPH_\nTiheda er en landsby i kommunen Kasep\xc3\xa4\xc3\xa4 i det \xc3\xb8stre Estland, langt nordvest langs innsj\xc3\xb8en Peipus. Landsbyen strekker seg fra Mustvee i nord til tettstedet Kasep\xc3\xa4\xc3\xa4 i s\xc3\xb8r, langs en strandvei parallelt med riksvei 3. Tiheda er Europas lengste rekkelandsby (rekketun), av en type som p\xc3\xa5 estisk kalles t\xc3\xa4navk\xc3\xbcla. Den strekker seg 7 km rett s\xc3\xb8r-nord, hvor husene utelukkende ligger samlet p\xc3\xa5 hver side av veien._NEWLINE_Tiheda ble grunnlagt av gamle troende, en arkaisk ortodoks gruppe av kristne som ble utst\xc3\xb8tt av den russiske kirke og forfulgt fra 1600-tallet. Etter henrettelsen av en av deres ledere ble sekten hardt forfulgt, og de fleste gamle troende flyktet til avsidesliggende hj\xc3\xb8rner av Tsar-Russland, blant annet til Tiheda og til deltaet av Donau. Begge steder slo de seg ned som fiskere. I Tiheda fisker mennene hele \xc3\xa5ret, ogs\xc3\xa5 vinterstid p\xc3\xa5 isen av Peipus. De r\xc3\xb8yker og t\xc3\xb8rker fisken, og landsbyens befolkning er ogs\xc3\xa5 habile gr\xc3\xb8nnsaksdyrkere. Landsbyboerne opprettholder en opprinnelig daglig kultur som et tidsbilde av overgangen fra 1800- til 1900-tallet.'